Гипстеп таңуу

Гипстеп таңуу - өөктүн ачык же жабык сыныктарында, жиликтин башы муундан чыгып кеткенде белгилүү убакытка кыймылсыз абалда кармоо үчүн колдонулуучу тез катуучу таңуу. Гипстеп таңуу үчүн туурасы 10–20 см, уз. 2–3 м бинт же дакиге гипс күкүмүн текши себелеп, жылуу сууга малып, бир аз сыгып туруп, керектүү жерди таңат. Жаңы сыныкка же муун чыкканда бутту, колду тегерете гипстеп таңууга болбойт, себеби ал жер шишип кетип, тегерете таңылган гипс кан тамырларды жана нервдерди кысып, кан айлануу жүрбөй калгандыктан, ал жер гангренага айланып кетиши мүмкүн. Туура таңылган гипстеп таңуудан кийин ал жер оорубаш керек. Эгерде гипс кысып оорутса, манжалар чымыраса, андан кийин көгөрө баштаса, дароо таңууну узатасынан кесип бошотуу зарыл. 
Категория:Медицина
 Колдонулган адабияттар 
 “Кыргызстан” улуттук энциклопедиясы: 2-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2007. 808 бет, илл. ISBN 978 9967-14-055 -4